Komisjoni direktiiv 2002/64/EÜ,

15. juuli 2002,

millega muudetakse nõukogu direktiivi 91/414/EMÜ toimeainete etüültsinidooni, butüültsühalofopi, famoksadooni, florasulaami, metalaksüül-M-i ja pikolinafeeni lisamiseks

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuletoomise kohta [1], viimati muudetud komisjoni direktiiviga 2002/48/EÜ [2], eriti selle artikli 6 lõiget 1,

ning arvestades järgmist:

(1) Kooskõlas direktiivi 91/414/EMÜ artikli 6 lõikega 2 esitas BASF 28. aprillil 1997 Suurbritanniale taotluse toimeaine etüültsinidooni lisamiseks direktiivi 91/414/EMÜ I lisasse. Komisjoni otsusega 98/398/EÜ [3] kinnitati, et esitatud toimik on "terviklik", kuna vastab üldjoontes direktiivi 91/414/EMÜ II ja III lisas sätestatud andme- ja teabenõuetele.

(2) Dow AgroSciences esitas direktiivi 91/414/EMÜ artikli 6 lõike 2 alusel 30. aprillil 1997 Itaaliale taotluse butüültsühalofopi kohta. Komisjoni otsusega 98/242/EÜ [4] kinnitati, et esitatud toimik on "terviklik".

(3) DuPont de Nemours esitas direktiivi 91/414/EMÜ artikli 6 lõike 2 alusel 20. oktoobril 1996 Prantsusmaale taotluse famoksadooni kohta. Komisjoni otsusega 97/591/EÜ [5] kinnitati, et esitatud toimik on "terviklik".

(4) Dow AgroSciences esitas direktiivi 91/414/EMÜ artikli 6 lõike 2 alusel 2. veebruaril 1998 Belgiale taotluse florasulaami kohta. Komisjoni otsusega 98/676/EÜ [6] kinnitati, et esitatud toimik on "terviklik".

(5) Novartis Crop Protection AG (praeguse nimega Syngenta) esitas direktiivi 91/414/EMÜ artikli 6 lõike 2 alusel 9. veebruaril 1996 Belgiale taotluse metalaksüül-M-i kohta. Otsusega 97/591/EÜ kinnitati, et esitatud toimik on "terviklik".

(6) BASF AG esitas direktiivi 91/414/EMÜ artikli 6 lõike 2 alusel 10. mail 1999 Saksamaale taotluse pikolinafeeni kohta. Komisjoni otsusega 1999/555/EU [7] kinnitati, et esitatud toimik on "terviklik".

(7) Nimetatud toimeainete mõju inimese tervisele ja keskkonnale on hinnatud kooskõlas direktiivi 91/414/EMÜ artikli 6 lõigetega 2 ja 4 taotlejate poolt ettepandud kasutusvaldkondade puhul. Referentliikmesriigid esitasid komisjonile nimetatud aineid käsitlevate hindamisaruannete eelnõud vastavalt 2. novembril 1998 (etüültsinidooni kohta), 30. novembril 1998 (butüültsühalofopi kohta), 5. augustil 1998 (famoksadooni kohta), 19. novembril 1999 (florasulaami kohta), 27. juulil 1999 (metalaksüül-M-i kohta) ja 21. detsembril 2000 (pikolinafeeni kohta).

(8) Liikmesriigid ja komisjon on hindamisaruannete eelnõud alalises toiduahela ja loomatervishoiu komitees läbi vaadanud. Läbivaatamise lõpptulemusena vormistati 19. aprillil 2002 komisjoni läbivaatusaruanded etüültsinidooni, butüültsühalofopi, famoksadooni, florasulaami, metalaksüül-M-i ja pikolinafeeni kohta.

(9) Etüültsinidooni, metalaksüül-M-i ja pikolinafeeni läbivaatusaruannete puhul ei kerkinud ühtegi lahtist küsimust, mille suhtes olnuks vajalik konsulteerida taimede teaduskomiteega.

(10) Butüültsühalofopi puhul paluti taimede teaduskomiteel avaldada arvamust võimalike mõjude kohta veeorganismidele ja sihtrühma mittekuuluvatele lülijalgsetele ning kasutajate kokkupuute kohta toimeainega. Komitee jõudis oma arvamuses [8] järeldusele, et toimeaine õhukaudse kasutamisega võib kaasneda lubamatu risk veeorganismidele üleujutatud riisipõldudel ning kõrvalasuvates kuivenduskanalites, kui need on väikese sügavusega. Maapealse kasutamisega üleujutatud riisipõldudel võib kaasneda lubamatu risk riisipõldudel elunevatele veeorganismidele. Komitee leidis, et toimeaine kasutamine ei ole tõenäoliselt kahjulik mesilastele, kuid rõhutas ebakindlust seoses teiste sihtrühma mittekuuluvate lülijalgsetega, keda tuleks hinnata laiendatud katse raames. Järgnevalt esitati vajalik teave ja seda ka hinnati. Lisaks oli komitee arvamusel, et toimeaine kasutajate kokkupuutele butüültsühalofopiga on piisavalt tähelepanu pööratud.

(11) Famoksadooni puhul paluti komiteel kommenteerida mõju Daphnia’le ja vihmaussidele, eriti seoses toimeaine lagunemisproduktidega, samuti koertega läbi viidud 12 kuu pikkuse uuringu vältel täheldatud silmaefekti asjakohasust inimese puhul ning võimalikku mõju toimeaine kasutajaid puudutavale riskianalüüsile. Komitee oli oma arvamuses [9] seisukohal, et famoksadooni ja selle metaboliitide riskile Daphnia’le on piisavalt tähelepanu pööratud. Samuti märkis komitee, et metaboliidid IN-KZ007 ja IN-JS940 ei kujuta tõenäoliselt akuutset riski vihmaussidele, kuid ei olnud võimeline hindama lähteaine või selle metaboliitide tõenäolist kroonilist riski vihmaussidele eeldusel, et toimeainet kasutatakse hooaja vältel üle kuue korra. Samuti oli komitee seisukohal, et koerte puhul täheldatud famoksadooni silmaefekti tuleb kuni selle toimemehhanismide täpsema väljaselgitamiseni lugeda asjakohaseks ka inimese puhul. Teaduskomitee tähelepanekuid on käesoleva direktiivi ja vastava läbivaatusaruande koostamisel arvesse võetud.

(12) Florasulaami puhul paluti komiteel avaldada arvamust toimeaine kahe lagunemisprodukti (ASTCA ja DFP-ASTCA) asjakohasuse ning samuti akuutse standarddoosi kehtestamiseks väljapakutud lähenemisviisi kohta. Komitee jõudis oma arvamuses [10] järeldusele, et modelleerimistulemused ei osuta põhjavee võimalikule saastamisele lähteaine või selle lagunemisproduktidega toksikoloogilisest ohulävest kõrgemal tasemel. Ei toimeaine ega selle peamine metaboliit ei näi kujutavat lubamatut riski sihtrühma mittekuuluvatele veeorganismidele. Andmed, mis väidetavalt näitavad lagunemisproduktide ASTCA ja DFP-ASTCA toksilisuse puudumist pinnasele ja veeorganismidele, ei olnud komiteele kättesaadavad ning neid tuleks seega hinnata. Vastavasisuline teave esitati hiljem taotleja poolt ning seda hinnati referentliikmesriigi poolt. Lisaks oli komitee arvamusel, et akuutse standarddoosi kehtestamine ei ole õigustatud.

(13) Erinevate uuringute käigus on ilmnenud, et kõnealuseid toimeaineid sisaldavate taimekaitsevahendite puhul võib üldjuhul eeldada nende vastavust direktiivi 91/414/EMÜ artikli 5 lõike 1 punktides a ja b ning artikli 5 lõikes 3 sätestatud nõuetele, eriti komisjoni läbivaatusaruandes uuritud ja ära toodud kasutusvaldkondade osas. Seetõttu on otstarbekas kanda kõnealused toimeained nimetatud direktiivi I lisasse, võimaldamaks kõikidel liikmesriikidel väljastada kõnealuseid toimeaineid sisaldavate taimekaitsevahendite kasutuslubasid vastavuses nimetatud direktiivi sätetega.

(14) Komisjoni läbivaatusaruanded on vajalikud mitmete direktiivis 91/414/EMÜ sätestatud ühtsete põhimõtete punktide nõuetekohaseks rakendamiseks liikmesriikide poolt. Seetõttu on asjakohane sätestada, et liikmesriigid tagavad juurdepääsu lõplikele läbivaatusaruannetele või teevad need kättesaadavaks kõigile nendest huvitatud osapooltele, välja arvatud konfidentsiaalse informatsiooni osas.

(15) Pärast kõnealuste toimeainete lisamist on vajalik ette näha sobilik ajavahemik etüültsinidooni, butüültsühalofoppi, famoksadooni, florasulaami, metalaksüül-M-i või pikolinafeeni sisaldavaid taimekaitsevahendeid puudutavate direktiivi 91/414/EMÜ sätete rakendamise võimaldamiseks liikmesriikides ning eelkõige kehtivate ajutiste lubade läbivaatamiseks eesmärgiga need vastavalt direktiivi 91/414/EMÜ sätetele hiljemalt kõnealuse perioodi lõpuks alaliste lubadega asendada, neid muuta või need tühistada.

(16) Seega on otstarbekas direktiivi 91/414/EMÜ vastavalt muuta.

(17) Käesoleva direktiiviga ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ I lisa muudetakse vastavalt käesoleva direktiivi lisale.

Artikkel 2

Liikmesriigid tagavad juurdepääsu etüültsinidooni, butüültsühalofopi, famoksadooni, florasulaami, metalaksüül-M-i ja pikolinafeeni läbivaatusaruannetele, välja arvatud konfidentsiaalsele informatsioonile direktiivi 91/414/EMÜ artikli 14 tähenduses, või teevad need vastava eritaotluse esitamisel kättesaadavaks kõigile nendest huvitatud osapooltele.

Artikkel 3

Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 31. märtsiks 2003. Liikmesriigid teatavad sellest viivitamata komisjonile.

Liikmesriigid kohaldavad neid norme alates 1. aprillist 2003.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 4

1. Liikmesriigid vaatavad läbi igale etüültsinidooni, butüültsühalofoppi, famoksadooni, florasulaami, metalaksüül-M-i või pikolinafeeni sisaldavale taimekaitsevahendile väljastatud kasutusload eesmärgiga tagada, et direktiivi 91/414/EMÜ I lisas nende toimeainete suhtes sätestatud tingimused on täidetud. Vajadusel muudetakse või tühistatakse load kooskõlas direktiiviga 91/414/EMÜ enne 31. märtsi 2003.

2. Kõikide kasutusluba omavate taimekaitsevahendite puhul, mis sisaldavad ainsa toimeainena etüültsinidooni, butüültsühalofoppi, famoksadooni, florasulaami, metalaksüül-M-i või pikolinafeeni või nende kõrval veel muid 1. oktoobriks 2002 direktiivi 91/414/EMÜ I lisasse kantud toimeaineid, viivad liikmesriigid direktiivi 91/414/EMÜ III lisa nõuetele vastava toimiku alusel läbi uue hindamise kooskõlas nimetatud direktiivi VI lisas sätestatud ühtsete põhimõtetega. Selle hindamise alusel otsustavad liikmesriigid, kas antud taimekaitsevahend vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele. Vajadusel muudetakse või tühistatakse hiljemalt 31. märtsiks 2004 igale sellisele taimekaitsevahendile väljastatud luba.

Artikkel 5

Käesolev direktiiv jõustub 1. oktoobril 2002.

Artikkel 6

Käesolev direktiiv on adresseeritud liikmesriikidele.

Brüssel, 15. juuli 2002

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] EÜT L 148, 6.6.2002, lk 19.

[3] EÜT L 176, 20.6.1998, lk 34.

[4] EÜT L 96, 28.3.1998, lk 45.

[5] EÜT L 239, 30.8.1997, lk 48.

[6] EÜT L 317, 26.11.1998, lk 47.

[7] EÜT L 210, 10.8.1999, lk 22.

[8] Taimede teaduskomitee arvamus butüültsühalofopi (DE-537) hindamise kohta taimekaitsevahendite turuletoomist käsitleva direktiivi 91/414/EMÜ kontekstis (SCP/CYHALO/002 (lõplik), 7. märts 2001).

[9] Taimede teaduskomitee arvamus komisjoni eriküsimuste kohta, mis puudutavad famoksadooni hindamist taimekaitsevahendite turuletoomist käsitleva direktiivi 91/414/EMÜ kontekstis (SCP/FAMOX/002 (lõplik), 5. september 2001).

[10] Taimede teaduskomitee arvamus florasulaami lisamise kohta taimekaitsevahendite turuletoomist käsitleva direktiivi 91/414/EMÜ I lisasse (SCP/FLORAS/002 (lõplik), 29. oktoober 2001).

--------------------------------------------------

LISA

I lisa tabeli lõppu lisatakse järgmised read:

Nr | Üldnimetus, tunnuskoodid | Rahvusvahelise Puhta Keemia ja Rakenduskeemia Liidu (IUPAC) nimetus | Puhtus | Jõustumis-kuupäev | Aegumistähtaeg | Erisätted |

33 | Etüültsinidoon CAS nr 142891-20-1 CIPAC nr 598 | (Z)-etüül-2-kloro-3-[2-kloro-5-(tsükloheks-1-een-1,2-dikarboksimido)fenüül]akrülaat | 940 g/kg | 1. oktoober 2002 | 30. september 2012 | Lubatakse kasutada ainult herbitsiidina. VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 19. aprillil 2002 lõplikult vormistatud etüültsinidooni läbivaatusaruande järeldusi ning eelkõige selle I ja II lisa. Kõnealuse üldhindamise käigus peavad liikmesriigid: pöörama erilist tähelepanu põhjavee võimalikule saastamisele, kui toimeainet kasutatakse tundlike muldade (nt neutraalse või kõrge pH-ga muldade) ja/või kliimatingimustega piirkondades;pöörama erilist tähelepanu veeorganismide kaitsele.Kasutusloa tingimused peavad vajadusel sisaldama asjakohaseid meetmeid riskide vähendamiseks. |

34 | Butüültsühalofop CAS nr 122008-85-9 CIPAC nr 596 | Butüül-(R)-2-[4(4-tsüano-2-fluorofenoksü)fenoksü]propionaat | 950 g/kg | 1. oktoober 2002 | 30. september 2012 | Lubatakse kasutada ainult herbitsiidina. VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 19. aprillil 2002 lõplikult vormistatud butüültsühalofopi läbivaatusaruande järeldusi ning eelkõige selle I ja II lisa. Kõnealuse üldhindamise käigus peavad liikmesriigid: võtma õhukaudse kasutamise puhul hoolikalt arvesse võimalikku mõju sihtrühma mittekuuluvatele organismidele, eriti vees elunevatele liikidele. Kasutusloa tingimused peavad vajadusel sisaldama piiranguid või asjakohaseid meetmeid riskide vähendamiseks;võtma maapealse kasutamise puhul hoolikalt arvesse võimalikku mõju veeorganismidele riisipõldudel. |

35 | Famoksadoon CAS nr 131807-57-3 CIPAC nr 594 | 3-anilino-5-metüül-5-(4-fenoksüfenüü1)-1,3-oksasolidiin-2,4-dioon | 960 g/kg | 1. oktoober 2002 | 30. september 2012 | Lubatakse kasutada ainult fungitsiidina. VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 19. aprillil 2002 lõplikult vormistatud famoksadooni läbivaatusaruande järeldusi ning eelkõige selle I ja II lisa. Kõnealuse üldhindamise käigus: peavad liikmesriigid pöörama erilist tähelepanu lähteaine või selle metaboliitide võimalikule kroonilisele riskile vihmaussidele;peavad liikmesriigid pöörama erilist tähelepanu veeorganismide kaitsele ning tagama, et kasutusloa tingimused sisaldavad vajadusel asjakohaseid meetmeid riskide vähendamiseks;peaksid liikmesriigid pöörama erilist tähelepanu toimeaine kasutajate kaitsele. |

36 | Florasulaam CAS nr 145701-23-1 CIPAC nr 616 | 2',6',8-trifluoro-5-metoksü[1,2,4]triasolo[1,5-c]pürimidiin-2-sulfoonaniliid | 970 g/kg | 1. oktoober 2002 | 30. september 2012 | Lubatakse kasutada ainult herbitsiidina. VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 19. aprillil 2002 lõplikult vormistatud florasulaami läbivaatusaruande järeldusi ning eelkõige selle I ja II lisa. Kõnealuse üldhindamise käigus peavad liikmesriigid: pöörama erilist tähelepanu põhjavee võimalikule saastamisele, kui toimeainet kasutatakse tundlike muldade ja/või kliimatingimustega piirkondades. Kasutusloa tingimused peavad vajadusel sisaldama asjakohaseid meetmeid riskide vähendamiseks. |

37 | Metalaksüül-M CAS nr 70630-17-0 CIPAC nr 580 | Metüül-(R)-2-{[(2,6-dimetüülfenüül)metoksü-atsetüül]amino)propionaat | 910 g/kg | 1. oktoober 2002 | 30. september 2012 | Lubatakse kasutada ainult fungitsiidina. VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 19. aprillil 2002 lõplikult vormistatud metalaksüül-M-i läbivaatusaruande järeldusi ning eelkõige selle I ja II lisa. Kõnealuse üldhindamise käigus: tuleb pöörata erilist tähelepanu põhjavee võimalikule saastamisele toimeaine või selle lagunemisproduktide CGA 62826 ja CGA 108906ga, kui toimeainet kasutatakse tundlike muldade ja/või kliimatingimustega piirkondades. Vajadusel tuleks rakendada riskide vähendamise meetmeid. |

38 | Pikolinafeen CAS nr 137641-05-5 CIPAC nr 639 | 4'-fluoro-6-[(a,a,a-trifluoro-m-tolüül)oksü]pikoliinaniliid | 970 g/kg | 1. oktoober 2002 | 30. september 2012 | Lubatakse kasutada ainult herbitsiidina. VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 19. aprillil 2002 lõplikult vormistatud pikolinafeeni läbivaatusaruande järeldusi ning eelkõige selle I ja II lisa. Kõnealuse üldhindamise käigus peavad liikmesriigid: pöörama erilist tähelepanu veeorganismide kaitsele. Kasutusloa tingimused peaksid vajadusel sisaldama asjakohaseid meetmeid riskide vähendamiseks. |

--------------------------------------------------